
DALEKI VRHOVI 


Daleki su i visoki vrhovi, koje grli tvoja čežnja, brate 
nepoznati. 

Na putu do njih omamit će te omara, ili će te zbu¬ 
niti mrak i prestrašiti oluje. 

Vidjet ćeš mnoge, koji su pošli kao što si i ti pošao, 
a vraćaju se, jer je uspon bio pretežak. Vidjet ćeš i 
druge kako se ruše, a bili su možda već blizu cilju, 
blizu sunčanim visinama. 

Umor je bolan, i padanje je strašno, no vrhovi sjaju 
na suncu i zovu. 

PUTNICI 


Krvave su stope putnika, koji dolaze iz daleka. 

Gaze po tvrdim i neravnim putovima, nabadaju se 
na kamenje i stižu umorni i izranjeni. 

Ima takvih putnika, koje nigdje dom ne čeka, nad 
kojima ničija briga ne dršće, kojima se, makar kada 
i kamo dođu, nitko ne obveseli. Oni su samo gosti 
na tuđim veseljima i poznaju samo postaje na ko¬ 
jima se zadržavaju na prolazu. 

Zove ih put, kojemu ne znaju kraja i njihove krvave 
stope ničija ljubav ne briše. 

MI SNIVAMO SREĆU 


Nose nas naši nemiri i čežnje, razigravaju se naši 
snovi kao vjetrovi u proljeće kad jurnu niz bregove 
i doline. 

Mi snivamo sreću na mnogim našim putovima, u 
mnogim, naoko tako bliskim priviđenjima njenog 
potpunog ispunjenja. 

Prelile su se čežnje u oči, u osmijeh i uzdah, u riječ 
i u šutnju. 

Naše korake što lutaju prati katkad opomena da ne 
odlutaju predaleko. Oko naših nada često se svija 
rug, koji i čujemo i ne čujemo. 

Izgubljeni smo u metežu, koji nam je stran; sami smo 
među onima, koji bi htjeli da nas zaustave. 

Mi prolazimo mimo sigurnih luka u kojima nama za 
dugo nema utočišta. 

Budni snivamo sreću na mnogim našim putovima i u 
mnogim, naoko tako bliskim priviđenjima njenog 
potpunog ispunjenja. 

U KAVANI 

- 

U kavani, dok svira orkestar melodije iz starih ope¬ 
reta i konobari se užurbano vrte među stolovima, dok 
raste žamor i lete iskre pogleda i osmjeha, netko u 
kutu za stolom piše pjesmu. 

Dim sjeda na pluća, a tamo u srcu cvatu zanosi za 
ozonom dalekih šuma kroz koje jure vjetrovi i igraju 
u mladom lišću na granama. 

Svijetle kavanske žarulje u sredini dvorane, a u kuto¬ 
vima bijeli se dosada pokidanih ilustracija i svuda 
vonja po ustajalom zraku i cigaretnim otpacima. Tamo 
se rađa pjesma, kojom teče polet, čežnja i nemir, a 
korak je u pjesmi lak i slobodan kao da leti. 

Siva su ljudska lica naokolo za stolovima, a u očima 
plače dosada i mlaka nada. Dok proljeće živi u napi¬ 
sanim rimama i netko, tko je neprimjećeno došao, 
čezne za čovjekom da mu iskaže svoje dobre, tople 
riječi, napolju pada magla i pločnici se crne. Sve je 
sivo i umorno. 


PJESMA OČAJNIKA 

Sve je isto danas, kao što je bilo jučer. 

Udaramo glavom o zid, pa ništa se ne ruši, a gle, na 
toplom dlanu čuvali smo svoj amanet i nismo ga 
sačuvali. 

Dižemo ubojničku šaku na to, što je bilo i što ne za¬ 
boravljamo, a strepimo da ni dašak ne padne na 
onoga, koga smo ljubili. 

Plešemo divlje i mahnito nad zgaženom iluzijom, nad 
prevarom i samoćom, a glazba je posmrtna koračnica 
koju slušamo. 

Pijemo, čaša je opet puna naših suza, jer su njihovi 
izvori duboki. 

Razbijamo svoje srce i krvave su naše ruke dok na¬ 
zdravljamo svemu što prolazi. 

PJESMA 0 PTIĆU 


MAJCI 




Jedno umorno i prozeblo ptice dolepršalo je jutros na 
moj prozor. 

Udarilo je kljunom o staklo, zatreslo krilcima i sjelo 
bez straha na moj dlan. 

Bila je zima i drhturilo je ubogo ptice koje je zakas- 
snilo na lijet u topli kraj. 

Dugo se već raduje pjesma njegovih drugova vedrini 
blagih dana bez studeni, a ovo siroče trese krilcima 
na mojem prozoru. 

Kako nam je hladno, tužni ptiću, jer je sunce daleko 
i čežnja naša za njim putuje! 

Zalutao si na moj prozor, tvoje malo tijelo dršće od 
straha pred nepoznanicama života. Mi se oboje pla¬ 
šimo. 


Htjela si, da mi život bude siguran i tih, da me nigdje 
zlo ne stigne, da svaku bol nečija meka ruka previ je. 
Htjela si, da budem skromna i uvijek tebi blizu, ista 
kao nekad, dok su me pratile tek male radosti i sitni 
jadi. 

Molila si se za me kroz duge godine da me štede 
udarci, ljudi da mi budu dobri i da prođem pored 
napasti, što bi mi zamutile dušu i pored muka, što bi 
me izranile. 

No ja nisam odabrala tihi život,u sigurnosti, tvoj strah 
me nije plašio, tvoje me strepnje nisu zadržale. 

Dugo je već što sam pošla da živim kako mi je duša 
govorila, dugo je već što se slušajući njen glas probi¬ 
jam i kroz magle i kroz suze. 

Misliš li, da sam nesvijesno otišla, da sam se iz prkosa 
tišini istrgla, da sam krivo zlato zlatom priznala? Stre¬ 
piš li, da se kajem, da zovem u daljini, da zovem u 
prazninu i da bih drugačije otpočela život, kad bi se 
još jednom moglo počinjati iz nova? 

Možda je tebi teško razumjeti, da se tako silno vole 
i najbolnije žudnje i najžešći vihori, mučni usponi i 
padanja? Znam, ti vjeruješ da je previsoka cijena 
kojom svoje težnje otkupljujem. 

Mnogo sam puta klonula i sama, a tvoja je kuća, kuća 
mojega djetinjstva daleko i tvoja se glava tužno sa- 
gnula na prozoru. 

U NOĆI OD STARE NA NOVU 
GODINU 


DAH PROLJEĆA 


Ove noći u gradu je neobično živo i bučno, ulicama 
teče žamor, smijeh i pjesma, i sve su gostionice i ka¬ 
vane zgusnule u sebi pomamu ljudsku za zabavom i 
užitkom. 

Sviraju glazbe, vrte se stisnuti parovi plesača, toči se 
vino, vije se dim i para, i prosiplju se koriandoli. 
Ove noći san ne prilazi, i ne stišće se u džepu novac 
za potrebe sutrašnjice, jer skoro će ponoć i prošla je 
stara, a nova godina počinje. 

Slušam u daljini buku mnogih glasova i znam, da 
kucaju čaše i da krijese mnoge oči ne više trijeznom 
radošću. 

Slušam kako kuca sat u tišini moje sobe (polako, jer 
njemu se ne žuri) i opraštam se, bez riječi i patosa, 
sa minulim osmjesima i suzama. 

Umire godina mladosti, rada, nada i snova. I što sada 
dolazi? 

Umorno mi se spušta glava nad stolom, i dok u da¬ 
ljini kriješte glasovi sa zabava sve prodornije i pija¬ 
nije, ja šuteći pokapam to što prolazi u kratkom dahu 
vremena. 


Prvi dah proljeća u zraku omamio nas je kao mlado 
vino i izmamio iz kuće. 

Pretijesni su nam zidovi našega stana, otkako je po¬ 
čela pucati ledena kora na zemlji, otkako vode življe 
potekoše i stadoše se spremati da prokliju prvi pupovi. 
Od snage što se i opet stala pokretati nama je čudno, 
u isti mah i ugodno i bolno u srcu. 

Kopni posljednji snijeg, a južni vjetrovi kidaju oblake 
nisko nad našim glavama i raznose ih kao djeca 
igračke. 

Klije u zemlji, a u drveću i u zraku je toplina i težina. 
Rado bi tumarali čitav dan i uhom i srcem primali 
sve šumove i sva gibanja oko nas; rado bi zaboravili; 
rado bi kazali i drugima, koje susrećemo da proljeće 
dolazi i darovali bi i njima od svoje tuge koju no¬ 
simo i nade, kojoj se veselimo. 

MALENI 


PISMO 


Sa bezazlenim srcem i s nebom u očima trebalo bi 
prići k vama, djeco malena. 

Vi ste vedra pjesma sunčanog jutra, koje ne zna za 
umor ni za bure. 

Vi ste vjera u stotinu bajnih čuda, koja gledate, a 
mi ih više ne vidimo. 

Vi ste naše sjećanje na — nas, kakvi smo bili, a više 
nismo, pa kad k vama prilazimo, trebali bi da bu¬ 
demo puni snova kao vi, djeco malena. 


U ljetnoj noći, kad san kasno liježe na oči, neko piše 
dugo pismo dragom čovjeku, koji je daleko. 

U tom pismu kuca čežnja i tiho plače bol, nižu se slova 
na papiru drhtava i čudna, što bi trebala da kažu 
toliko toga! 

Možda će onaj drugi čovjek čitati to pismo sred žurbe 
i buke dana i ne će osjetiti u njemu treptaje duše, što 
se u tišini duge noći zanosila nadom u sreću. 

Može se dogoditi da odgovor na to pismo nikada ne 
stigne. 

POSLIJE MNOGO GODINA 


MLADIĆ PRED IZLOGOM 


Kako ćemo se sresti, ako se sastanemo, jednom, mnogo 
kasnije? 

Onda će biti daleka ova jutra, u kojima je prva misao 
tebe pozdravljala i daleke bit će ove večeri, kad je 
kroz posljednji titraj svijesti prolazio tvoj korak. 
Mislim, sjetit ću se svega što je bilo i radost će kao i 
nekad uzdići dušu, ali i patnja će, kao nekad, poteći 
u gustom mlazu. 

Tad ću vidjeti da su prošle mnoge godine, a da ništa 
nisu <ni promijenile ni olakšale, i bit ću sretna i plakat 
ću gorko. 


Uveče izašao je mladić na ulicu u središtu grada. 

Dok je još gorjela topla svjetlost dana, zurio je u 
spise i prepisivao nekakve sudske odluke i određenja 
iz nečitljivog rukopisa nečije nervozne ruke. Sad visi 
zvjezdano nebo nad gradom, bijele se pločnici pod 
mlazovima električnog svijetla, žure se prolaznici, 
tramvaji i automobili, a mladić, iako gladan i umoran 
kao uvijek u to doba... on zastane pred jednim 
izlogom. 

Taj je izlog divno osvijetljen i prepun najfinije roibe, 
a on, bijednik u otrcanom kaputu praznih džepova, 
nazivlje ga svojim. 

Miluju mu oči svilu i baršun i omataju njima tijelo 
djevojke, koju voli. Odabire za nju sve najljepše i 
najskupocjenije, ne pogađa se za cijenu, već kupuje i 
nosi njoj, koja ga čeka kao svake večeri. 

Koliko puta je ovdje već stajao i snatrio o tom kako 
će svojim darom nju obveseliti, kako će komadić neba 
na svojim rukama u njezinu siromašnu sobicu unijeti! 
A svake večeri njegove su .ruke prazne kad k njoj 
dolazi i umjesto svilom i baršunom dariva je čežnjom, 
bolom i ljubavlju. 

Mladić misli da je to malo, i tužne su mu oči kad 
odlazi. 

U GRADU SE DOGODILA 
SENZACIJA 


Danas opet jurnuše kolporteri mašući novinama što 
su tek izašle iz stroja. Trče ulicama da jedan dru¬ 
goga prestignu, i opet viču do promuklosti i prodaju 
najnoviju senzaciju. 

U gradu se opet prolila nečija krv, netko je umro zbog 
gladi, zbog bijede svoje preteške. 

Još je svježa mast na slovima, što pričaju o drami 
nepoznatoga; prolaznici se zaustavljaju na čas, kupuju 
novine, čitaju naslov i idu dalje sa svojim mislima. 
Dan je ljetni, nebo sja u čistom plavetilu, šeću oni 
kojima se na posao ne žuri. 

U novinama piše da je i onaj nesretnik, kojega je 
ime danas po prvi i posljednji puta osvanulo u jav¬ 
nosti, jučer šetao. Lutao je kroz grad, bez posla, bez 
cilja i svrhe, na mnoga je vrata uzalud kucao, mno¬ 
gima je govorio, plašljivo i nespretno, o sebi i o svom 
jadu, a nisu ga ni slušali. 

Prolazio je kraj izloga prepunih najraznovrsnijom i 
najfinijom robom; gledao je jelo u izlozima i ljude 
u dućanima, koji to jelo kupuju, glad je virila iz 
njegovih očiju, a nije razbio ni staklo na izlogu, nije 
ništa ni ukrao. 

Sva su stakla ostala čitava, a razbio se život na gre¬ 
benu nevolje. Drugi odoše siti, a zasitio se i on,, 
neznani, traganja za iskrom ljudske topline i razumi¬ 
jevanja. 

Danas bi toliki njemu rado pomogli, kad bi on još 
trebao pomoći. No senzacija se danas prodaje: on je 


16 




njom, krvavom i jezovitom, zavijorio na odlasku. 
Uskoro će se rasprodati novine i ljudi će čekati, što 
će se opet u gradu dogoditi. Ta uvijek nešto novo do¬ 
lazi: druga imena, drugi udesi i nad svim se čovjek 
malo zamisli, a zatim to sve zaboravlja. 

Viču kolporteri i smiješe se zadovoljni, jer je dobra 
prodaja, a sunce cjeliva zemlju, na kojoj se svakoga 
trenutka sreća i patnja pojave i nestaju. 





PIJANČEVA NOĆ 

Blijedi ljetna noć nad gradom, na istoku se plavi zora. 
U šumi se u to vrijeme probudila ptica, u nekom dvo¬ 
rištu u selu zapjevao je pijetao, a u kućama ustali su 
ljudi spremni za posao. 

U gradu još spavaju i ne znaju da se rađa novi dan. 
On ide tihim ulicama što sjaju oprane i očišćene, ide 
nesigurnim korakom, jer vina je bilo mnogo i zabava 
je tekla. 

Vino, zabava ... 

Sjajno rasvijetljeni lokali sa glazbom i pažljivom po¬ 
slugom primili su ga kao i one zadimljene birtije u 
kojima isu »stoljnjaci bili poliveni, pod nečist, a har¬ 
monika je plakala. 

Jz udobnih naslonjača selila se njegova čežnja za 
zaboravi u kutove polumračnih, zagušljivih soba. 
Negdje se nosila zaborav u bocama s etiketom, drugdje 
se prelijevala iz vrčeva u nečijim znojnim rukama. 
Violine su gudile, promukli su glasovi kriještali, be- 
ćarski, razuzdano, o noćima što se rasipaju bez smisla 
i radosti. 

Neko je pjevao o ljubavi, o beskrajnoj sreći i najgor¬ 
čem jadu, i dok se jedan rasplakao, tko zna nad ka¬ 
kvim bolom, drugi ga je nazvao budalom. 

Miješao se smijeh i gruba šala s uzdahom tuge i kroz 
zveket razbijenih čaša probio se neki glas što je tužio 
gorko. 

On je gledao svoje lice u mutnim zrcalima po vlaž¬ 
nim zidovima i nekoliko je puta digao ruku da smrvi 
to staklo s naličjem njegove bijede. 

Vino mu je prolazilo kroz grlo, a srce je postalo kao 
kamen što vuče na dno. 



Na usnama još mu gore poljupci onih, koje sutra 
možda više ne će prepoznati i znade također da su ga 
* se mnogi prestrašili, iako je brbljao veselo i glupo. 
Sad kad prolazi kraj prozora kavana i gostionica, vidi 
stolove i »stolice na hrpama, a mrak zuri u njega praz¬ 
nim očima. 

Na asfaltu oprani su koraci prošlog dana, ulica čeka 
nove prolaznike. 

Eto, jutarnji sati odbijaju na tornju, vrijeme se žuri, 
ništa ga ne zaustavlja. 

Kupio je ove noći posljednjim novcem vino koje ga 
muči, pjesmu što se nekud rasplinula, ali nije kupio 
ni jedan čas potpunog smirenja, ni jedan čas čiste 
radosti. Pa na što onda novac za koji se bori, i glazba 
što je svirala, i sve što je bilo? 

Neko mu dolazi u susret, oh, svejedno tko! Neki čo¬ 
vjek kojega se može uhvatiti za ruku, kojemu može 
položiti glavu na 'rame, pričati mu, čuti njegovu riječ. 
Neko dolazi! 

Skupio je posljednju snagu i pošao prema tom čo¬ 
vjeku. 

Nepoznati ga je pogledao bijesno, povikao na nj i 
uklonio mu se s puta u velikom luku. 

On je pijan, korak mu tetura, neznanac je, dakle, 
imao pravo da mu se uklonio. 

Hladna i oštra misao javila se tad u svijesti njegovoj: 
da će on još dugo tražiti nekoga, koji ne će samo proći 
mimo njega i »mnogo će dana i noći za tim čeznuti. 
Jer, u bijedi i propadanju svojem čovjek je uvijek 
sam. 

Sve se više plavi jutro. 


18 


19 


DOLAZE DANI 


DUGI SATI 



Dolaze dani kad se razveže snaga u nama i kad se 
raspjeva zanos. 

Tad jurnemo bez premišljanja za priviđenjem bes¬ 
krajne sreće i hoćemo da uronimo u nečiju ljubav, 
koja će nas milujući uzeti i sva nam se dati. 

Ali negdje u blizini kapnula je suza. Negdje je glas 
nečijeg srca izgovorio naše ime, mi smo ga čuli. 

Još gori zanos u nama, ali na dnu već je talog tuđih 
i naših boli. 


U mraku i samoći guši se krik za tobom i za snom 
mirnim i nevinim. 

U mraku dugih’ sati duša jeca u strahu i napuštenosti, 
grozničavo kuca bilo i juri mašta na crnom konju u 
divljem, bezumnom trku. 

Tko će ustaviti ludu trku i divljeg jahača — tko će 
ga umornog uvesti pod tihi krov? 

Divlji jahač odnosi mirni san i hrli za tobom, a tebe 
ne stiže. 

Zašto si otišao tako daleko, te ne mogu za tobom? 
Traju dugi sati sablasnog bdijenja, i straha, i gluhe 
tišine. . 

MARGINALIJA 


Rado se nazivamo pravednima, rado zaziremo od tu¬ 
đih slabosti i hoćemo da vjerujemo kako smo bolji od 
drugih. Mi zlo ne 'bi učinili, ni čemera drugome ne 
bi.nanijeli, mi bi se možda i vlastite sreće odrekli kad 
bi znali, da ćemo time drugoga od jada sačuvati. 
Kadšto vjerujemo, da smo od svih grešnika najmanji 
i da nikakvo pokajanje ne treba obilježiti naša čela 
znakom smjernosti i pokore. 

Govorimo da nismo bijedni i da nismo krivi, pa ipak 
je sigurno nekome omrknulo dok je nama svanjivalo, 
i da smo mogli spoznati očaj te tame u duši drugoga, 
da smo mogli izmjeriti srcem dubinu tog tuđeg bola 
kojemu smo mi uzrok, tko zna, da li bi se ponosili 
svojim uspjesima i da li bi se svom užitku zanosno 
obradovali! 

Ali mi bdijemo nad svojim mirom i nad svakom svo¬ 
jom radošću, mi čuvamo osmijehe svojih dana i ne 
ćemo da mislimo što sve niče pod našim koracima. 
Mi rado sebe pravednima nazivamo. 

DAROVI LJUBAVI 


Bude tako, te s darovima ljubavi stojimo pred neči¬ 
jim zaključanim vratima, a ključ nismo ponijeli. 
Donijeli smo nekome jedan skromni cvijet, kojega 
smo od hladne noći zaštitili toplinom svojih grudi — 
donijeli smo mu svijetlo svoje duše, htjeli smo dati 
to, malo i mnogo, njemu, dragome. 

Ali ući ne možemo. Vrata su zaključana. Sumnjičavi 
pogledi prolaznika zure u nas. Studen i tišina. 




TJESKOBA 


Htjela sam da budem kao dijete, kad tjeskoba po¬ 
kuca na moja vrata. 

Veliki i jaki zaštititi će malenog i slabog i utješiti ga, 
da mu se zlo samo snilo. 

Ali kad bure zavijore nad mojom glavom, spoznajem 
da više ne mogu biti dijete, koje drugi vode i brane. 
Onda moram sama bdjeti, da ne poruše nepogode, što 
sam s mukom, bolom i radošću sagradila. 

Kad zakriješte u noći crne utvare, moja vlastita snaga 
treba da ih nadvlada. 

Uvijek kad mi dolaze u pohode tjeskoba, sumnja i 
tuga, sama ih dočekivam. 

Kadšto strepim da se ne raspu krhki, lijepi snovi, koje 
kao najveću dragocjenost nosim kroz život. 

Više puta me uhvati strah kad teško, korak po korak 
prodirem naprijed kroz maglu, koja je izbrisala pu¬ 
tokaz. 

Zaželim se dobrih ruku, koje bi me čvrsto i za dugo 
pridržale. 

PRIJATELJ NA PROLAZU 


Prijatelju, ti si prošao kraj mene i nisi se zaustavio. 
Brzao si naprijed kao da se bojiš da nekamo ne za¬ 
kasniš, premda znam, da ti se nikuda ne žuri i da ćeš 
svuda stići za vremena. 

Bio si pognut kao da vučeš teret i zbunjen kao da se 
bojiš da to drugi ne primijete. 

Možda je briga, bolest ili kakva tužna ljubav sagnula 
tvoja ramena — svejedno je to, jer teret je teret. 
Izašla sam pred tebe odmorena i sa željom, da ti ka¬ 
žem nešto lijepo, što će te obradovati. 

Viknula sam tvoje ime, no ti si pošao brže i ne znam, 
da li si me čuo ili nisi htio da me čuješ. 

Potrčala sam za tobom, ali odmaknuo si predaleko. 
Tako je ostala neizgovorenom utjeha, koju sam imala 
za tebe i polako je utihnula radost s kojom sam te 
htjela iznenaditi. 

Osjećam, da je sjena pala na moj put, otkako si ti 
prošao i dio tvoga tereta leži i na mojim ramenima, a 
da ti ipak nisam time pomogla. 

NOĆAS U MOJIM SNOVIMA 


BEZ ODGOVORA 


Da li sam ti teška, dragi, te si tako tih i neveseo? 
Ugasimo je osmijeh na tvom licu i korak ti je pola¬ 
ganiji. 

Kad me pogledaš, gledaju me prebijene nade, izne¬ 
vjerena očekivanja, a kad progovoriš, tvoj glas nosi 
umor, kao da si predugo bdio i sad te hvata san. 

Ja bih htjela da ti bude laka, da znoj ne rosi tvoje 
čelo i da ti ne klonu ruke, koje tako spremno pružaš 
prema meni. 

Moje je srce puno bola, što nisam za tebe vedro nebo, 
sunčani trak u svim tvojim danima. 

U meni su zgusnute mnoge tegobe i urezane mnoge 
brazde, pa odraz svega eto pada i na tebe. 

Treba hrabrosti da se ide uporedo s takvim čovje¬ 
kom, treba dobrote da ga ne ostavi da pođe sam, kako 
i kuda zna. 

Je li tvoja dobrota u istinu tako velika i beskrajna? 
Ima li još uvijek u tvom srcu ljubavi za mene, koja 
ne mogu da budem sunčani trak u svim tvojim da¬ 
nima? 

Kad bih te morala pitati, ja se bojim istine ili varke 
tvojega odgovora. 

Šutimo obadvoje, samo je ugasnuo osmijeh na tvom 
licu i korak ti je polaganiji. 

Noćas su te .grlili moji sni, dok je proljetna kiša ku¬ 
cala u žlijebu i vjetar se igrao sa priškrinutim pro¬ 
zorom. 

Donio si mi ljupko treperenje zvijezda u svojim oči¬ 
ma, tihi šapat daljina utonulih u mraku i obećanje 
ljepote, koja sa svojih čistih visova silazi do nas. 
Toplim, mekim dlanovima brisao si, što je ružno i 
teško donijela stvarnost. Pričao si, i ja sam osjećala 
kako u tvom glasu raste i razlijeva se snaga i pouzda¬ 
nje, kao što rastu i razlijevaju se vode kad okopni 
snijeg. 

Proljeće je bujalo u nama i opojilo nas svojim dahom. 
Žuborila je radost i oglasila se pjesma, dugo i duboko 
čuvana u srcu. Bila sam sretna i tako tiha da ne raspr¬ 
šim tu sreću. Znala sam, da će za koji čas, u prvom 
osvitu novoga dana sve to nestati. Ne ću znati kada si 
došao ni kada otišao, niti što si govorio. 

Kad jutro razgrne sve sjene, poći ću putovima ispra¬ 
nim od kiše, na kojima klijaju stare i uvijek nove bri¬ 
ge života. 

Poći ću običnim korakom, koji se ne žuri, ali niti ne 
sustaje i kojim idem već godinama. 

Ako se slučajno nađemo, zanimat ćeš se, što radim i 
da li mi je dobro. Govorit ćemo o svakodnevnim stva¬ 
rima i, na koncu, možda ćeš me upitati, zašto sam tako 
sjetna i umorna. 

Odgovorit ću ti, da to nije važno, da će proći, a ti 
ćeš povjerovati. 

Odakle da znaš, da si bio noćas u mojim snovima, kad 
ni sama ne znam kad si došao, ni kada otišao. 

PISMO PRIJATELJU 


Toliko nam se govorilo, prijatelju moj, kako treba da 
budemo hrabri, i razboriti, i jalki u svladavanju sebe, 
te i danas kao slapovi šume sve te riječi u nama. 

Na našim je vjeđama težina probdivenih noći, u srcu 
se razvlači ran javo tkivo iluzija, tamo su nedosanjani 
snovi kao barjaci i — tmina. 

O, putovati kad su pogaženi signali, ići naprijed kad 
se ne zna kamo ćemo i kada stići, nećemo li možda 
proći mimo stanice na kojoj je trebalo sići, nećemo li 
lutati uvijek tako, a bez smirenja. O, putovati! 

Biti mudar i biti jak kad umor kosi korake, a pogled 
u daljinu uzalud ponire — biti strpljiv i tih kad sa¬ 
dašnjost pred naša vrata umjesto zreloga ploda do¬ 
nosi tek od žege prerano uvenuli list. O, biti onda mu¬ 
dar i jak! 

Ne govoriti, ne buniti se, ni smijehom, ni krikom, ni 
suzom; ne zapovijedati, niti se ne braniti ni pred dru¬ 
gim ni pred sobom, već slušati to, što drugi o nama i 
za nas govori! Ne govoriti! 

U tišinu, što je u nama, prodiru te tuđe riječi i htjele 
bi da nam posvijetle na dugom, mračnom putu, koji je 
pred nama; htjele ibi da nam budu na pomoć kad su- 
stanemo, da nas dužnosti prema sebi sjećaju. 

Šume kao slapovi i slušamo ih, no bola one nijesu od¬ 
nijele, nisu ga ni odmakle, nisu ni sjenu preko njega 
razastrle. 

Toliko su nam govorili, prijatelju moj, a danas smo 
kao i jučer tužni i umorni, i htjeli bi nešto što nismo 
dočekali. 

U JESENI 


Kad se vuku teške magle i plače jesenje nebo uz pje¬ 
smu hladnog vjetra, htjeli bismo izmamiti oko sebe i u 
sebi komadić sunca i topline. Toliko ga je bilo u ljet¬ 
nim danima, a ništa nismo uspjeli zadržati. Toliko se 
žara prosulo iz modre visine, a sad zebemo. Pod ma¬ 
glama, kišom i vjetrom bolujemo za širinom i radošću 
vedrih horizonata i mislimo na to, kako ćemo, kad opet 
svanu ti lijepi dani, upiti u sebe, pomamno i sretno, 
svu toplinu, svu vedrinu, svu ljepotu. Dok tugujemo 
uvijeni u magle, sanjamo tako snove pune raskošnih 
boja. Sanjamo svjetlost i radost, koja je bila i opet će 
doći. Sačuvati ćemo je onda i za kasnije, za ono vri¬ 
jeme kad je nebo mrko, a vjetrovi su tužni i ledeni. I 
sunce ne će više samo proticati kroz nas svojim zla¬ 
tom i zanos ne će samo sinuti i ugasnuti, nego će dio 
te ljetne raskoši ostati i za kasnije. 

Tako mislimo dok jesen vije oko nas i u nama. Tako 
želimo da bude, a nikada nije još bilo. 

PJESMA ZATVORENOJ SOBI 


Jučer se iz sobe iselio njezin stanar i danas je tiho u 
njoj. 

Često je ta mala soba bila pretijesna onome, tko je tu 
stanovao, ikad se on zaželio prostora, širine i zamaha, 
ali uvijek bila je njemu draga i topla, pogotovo kad 
je trebalo nasloniti glavu u mirnom kutu. 

Gledala je tog čovjeka vedrog i umornog, sfretnog i 
klonulog; stvarala mu dom, makar i najskromniji; 
čuvala mu uspomene najbolnije i najmilije. 

Sada je soba prazna. Čuti je bezglasnu tišinu. 

Iz svih kutova plače stravična molitva: 

— Gdje je, gdje, zašto se više ne vraća?! 

MALO MIRA 


Zaželimo se kadšto čitavom dušom mira i doma. 
Imamo i jedno i drugo dok spavaju čežnje što se 
znaju razmahati u krvi, vruće, mutne i teške. One na¬ 
viru plimom u našim žilama i čini se, da će razbiti 
tanke stijene sudova, da se razliju u talasima u kojima 
ee nestati sve što sputava, prošlost i sadašnjost, i mi 
sami. 

Tijesno je kadšto svuda, a želimo se domoći širokih 
neomeđenih prostora na zemlji i dodirnuti rukom i 
srcem nebo, makar kako bilo visoko. 

Zatvaraju zidovi oko nas vidik i zamah u svijet, koji 
su san i java istkali u mozaiku najljepših boja u na¬ 
šim bijelim noćima. 

Zov daljina, sunca, mora i planina i svih svjetova kroz 
koje bi trebalo proći, pretvara se u groznicu što ispija 
snagu i kad izgleda da je već prošla, vraća se ponovo. 
Na vrelu svake ljepote trebalo bi se okrijepiti, svemu 
u sebi i oko sebe otkriti smisao, pa da tako ispunimo 
zapovijed života, koji nam nije dan da ga proživimo 
u zatišju zbog straha i neizvjesnosti. 

Kad polazimo, oblaci putuju s nama češće nego sunce, 
vjetrovi jure uz naše korake, bura nas je mnogo puta 
zatekla nepripravnima. 

Pred našim okom sužuju se prostori koje možemo 
svladati, pa sve da idemo neumorno i bez sustajanja 
duge godine, a nebo je previsoko i onda kad mislimo 
da sami rastemo ikao planina. 

Sa zovom daljina koji nikada nije prestao da se ogla- 
šuje, sa nemirom koga ništa još nije uklonilo i sa svo- 

jom punom sviješću, da ćemo uvijek tražiti što nam 
obećaše snovi bijelih noći, zaželimo se ipak mira i 
doma. 

Tako odlaze i opet se vraćaju ovakvi, vječnom čežnjom 
razapeti, pa nalaze zaklon ili tek njegove ruševine. 


A KAD SE VRAĆAMO... 


A kad se vraćamo, između toga jučer, što se izgubilo 
u ljubičastom sutonu večeri i ovoga danas, što se tek 
rađa u nježnom rumenilu jutra, kao da je u istinu 
samo jedna kratka noć, koja je naglo nestala. 

U toj noći mirno trepere zvijezde između raskidanih 
oblaka, šumi more daleko i tajanstveno i pronosi se 
šapat priče u alejama pobijeljenima mjesečinom. 
Tako je, kao da smo svuda kud smo prolazili, gledali 
isto lice čovjeka na kojem se odraziše isti napori, da 
nađe bar malo sreće. 

Neki je nalaze u srcu, drugi misle da će je kupiti kao 
što se kupuje što se želi imati, ako se to može platiti. 
Jedni se zadovoljavaju malim, drugi traže toliko, ko¬ 
liko se nikada nikome ne daje. 

Nismo li poželjeli da budemo talas, što se diže iz ne¬ 
pregledne morske pučine, da se razbije bez bola o hridi 
u milijardama kapi? Ili da putujemo kao vjetar ili 
sunčev trak preko gora i dolina? 

Nismo li poželjeli da se dignemo nad sve bijedno ljud¬ 
sko što zarobi ju je naše srce i suzi nam oči, pa da se 
nasmijemo bezbrižno i vedro čitavom jadu, koji bi 
ostao iza nas u daljini? 

Da, željeli smo i mi ono najviše dok je duša zvala u 
širinu i slobodu. Željeli smo, a bio je tek san dosanjan 
na povratku. 

SAM PUTNIK 

Sam na svojoj barci plovi moj dragi. __ 

Ostavio je obalu i nije se ni okrenuo za njom. Pošao 
je, a da ne znam kamo. 

Odmiče barka mog dragog, i još je mirna pučina, i 
još spavaju oluje. 

On plovi, a prijete mu grebeni. Razvio je svoju za¬ 
stavu i njom maše na pozdrav širokim obzorima i ne¬ 
poznatim daljinama. Možda negdje čeka na nj druga 
obala i druga žena, mlada i vesela, i onda će moj dra¬ 
gi privezati svoju barku u luci i poći će s tom ženom. 
Možda će se uzbuniti nebo i pučina? Možda će ise sje¬ 
titi da ga čekam? 


I TUGA ZIMSKE VEČERI 

. 

Kroz maglu što se vije nad gradom jedne zimske ve¬ 
čeri vraćamo se sa pokopa svoje radosti. 

Danas je nestalo osmijeha mnogih nam dana, klonulo 
je ponosno jedro na brodu naših snova i srce je uza¬ 
lud proplakalo gorkim suzama, jer ih je sušio samo 
hladni vjetar, dok je nebo za njih ostalo zatvoreno. 
Trepere svijetla na ulicama kao nemirni žišci, dugo i 
prodorno odjekuju signali automobila, zovu reklame, 
izlozi i glazba iz kavana, ljudi prolaze kraj nas i sve 
se gubi u daljini. 

Ako se večeras vraćaju i drugi ovako kao mi: sa žutim 

( lišćem u kosi, sa spoznajom krhkosti i žurne prolazno¬ 
sti radosti i smionih letova mladosti, zašto se ne pre- 
poznadosmo da pođemo zajedno? 

Pružili bi si ruke bliski jedni drugima, kao da se već 
odavno poznajemo, prošli bi šuteći mimo onih, koji bi 
nas pogledali s nepovjerenjem i sa strahom, da se 
hladnoćom svoga dodira ne bi o njih okrznuli. 
Zajedno bi tražili da ojačamo novom snagom, koja bi 
nas prevela preko crnine umiranja onoga, što nam je 
bilo tako drago. Lutali bi dugo, bez obzira na vrijeme, 
dok ne bi umuknulo tužno graktanje uspomena i dok 
se negdje, još sasvim tiho, ali već blizu, ne bi javio 
novi, pobjedonosni zov života, kojega ništa ne za¬ 
ustavlja. 

Onda bi otrli oči i osluhnuli tom glasu, što bi uzbudio 
uspavani polet i uspravljao klonulu nadu u novo što 
dolazi. Pošli bi dalje, makar i polaganije, pa tko zna 
da li bi i osjetili, na kojoj smo postaji našega puta 

ostavili smrtnu tugu, koja sada prati naše korake. 
Umro je, eto, sivi dan i mnogi je od nas pokopao svo¬ 
je radosti, mnogome od nas klonulo je jedro na brodu 
snova, a srce mu se u visine uzdići ne može. 

Samoća i bol. O, uklanjajte nam se s puta vi, koji se 
bojite hladnoće, što struji iz nas i smeta vašoj ugod¬ 
nosti! Mi smo tihi i dobri, ali sa pokopa se vraćamo, 
žuto je lišće u našoj kosi, sve nam je daleko, što je 
vama blizu i samo smo svojom mukom opijeni. 

Gdje ste, drugovi nepoznati? Magla je zastrla naša 
lica i mi se ne prepoznadosmo. 


NA POKLADNI UTORAK 


Zalutali smo među ljude s maskom, što buče, plešu i 
piju. 

Došli smo nezvani na zabavu što se razmahala, upa- 
dosmo u metež, obi jest i šalu nepoznatih. 

Gledali smo povorku kraljeva i klauna, zavrtjelo se 
oko nas divlje kolo, zatrubiše trube radosti. 

S koriandolima na odjeći, s odjecima mnogih zovova 
u ušima i s našim vječnim upitnicima u srcu i očima 
povukosmo se u stranu da ne smetamo drugima. 
Susretosmo čuđenje i prikor, gurnuše nas mnogi, a 
zatim, ne obazirući se na nas, zabava se dalje razli¬ 
jevala poput bujice. Kako smo mogli doći bez maske 
na pokladno ludovanje? Ej, loši smo mi svirači u trube 
radosti i povorka kraljeva i klauna bez nas prolazi. 

ŽALBA SANJARA 

Kako nam je žao, druže, što toliki naši dani pusto i 
neveselo nestaju! 

Iz sobe ne vidimo kako se vani liju potoci sunčanog 
zlata, iza zatvorenih vrata ne čujemo, kako živi šuma, 
kako žubore vode i šumi vjetar. 

Bdijemo nad knjigom, a nemir dubi u nama i tiha 
tuga postojano kljuje u našem srcu. 

0, toliko prigušenih žudnja tinja nam u očima, toliko 
neiživljenih zanosa plače u nama nevidljivim suzama. 
I u nama ključa mlada snaga i nas boli želja za ra¬ 
došću. I mi bi mogli jurnuti napolje među druge, mla¬ 
de i vesele. 

Zašto se zatvorismo u svojim snovima'kao u tvrđavi 
na koje vrata kucaju i zovu, ali ona se ne otvaraju? 
Zašto ne mahnemo i mi na pozdrav bezbrizi i svakom 
lijepom jutru koje dolazi? 

Znamo: plahi smo i na smetnju mnogima, i dugo smo 
čekali da će se neka velika divna sreća nama objavit?, 
pa nismo ni vidjeli, kad nas se, sitna i bliska, doti¬ 
cala! Zbog nesmirenih želja bdijemo sami, i toliki naši 
dani pusto i neveselo nestaju. 


DOBRIM LJUDIMA 

Ne pitajte kad vam klonuli dolazimo, što je ispilo našu 
snagu, ni kad nas što boli, tko nas je povrijedio. 

Ne otkrivajte odmah Što je još uvijeno u šutnju, vec 
budite strpljivi s našim jadima, koji se ne izlivaju u 
suzama i tužaljkama. 

Sreća je kao ptica što se raspjeva, a umor i tuga teško 
nalaze riječi, koje bi sažele njihovu trpkost i dubijinu. 
Znajte, da je najbolje umornome kad ga tiho pomilu- 
jete, i bol se najlakše smiruje kad ne raskapate po 
njoj. 

Izmorene i raskidane ogrlite nas kao djecu, koja traže 
sna i odmora. 

Pustite nas da nađemo kraj vas mira i topline, jer je 
mnogo čemera posijano na našim stazama, pa ne mo¬ 
žemo da mu se uklonimo. 

Čim porastu slomljena krila opet ćemo izletjeti. 

Naći ćemo nove ljude, koji će nam dati, što nam ljudi 
mogu dati: i dobra i patnje, zadovoljstva i nemire. 
Pred nama su dugi putovi i nove borbe kojih završetke 
ne znamo. 

Ne možemo ostati kraj vas, dragi, ali često mi ćemo 
se vraćati. 

Pomilujte nas u tišini, ogrlite nas da nađemo sna i 
odmora. 

I ne pitajte što nas je umorilo, ni kad nas što boli, tko 
nas je povrijedio. 

PRIČA 


Kiti se dragana da lijepa bude još ljepša. Mlada je 
kao tek iznikli cvijet, mila je kao pjesma jutarnja. 
Došao bih k njoj, ali ona ne čeka na me i iznenadila 
bi se što sam to ja, a ne onaj drugi. 

Rekao bih joj: »Čovjek koga čekaš je zakasnio, a ja 
sam htio da dođem za vremena. Onaj na koga misliš, 
zastao je idući i pušta da čekaš na nj, a ja sam trčao, 
da protjeram tvoju tugu, dragana!« 

I još bih je upitao: »Reci, što želiš da ti pričam, da sinu 
tvoje oči i da pjevaš kao što si pjevala prije nego što 
sam ja došao?« 

Odgovorila bi dragana: »Pričaj mi o njemu!« 

PJESMA LJUBAVNA 


Ne stidim se pjesme ljubavne, ni šuljanja pod tvojim 
prozorom, ni čekanja skrivenog, i pod kišom i na stu¬ 
deni. 

Ne stidim se što sam obilazila sve putove na kojima 
sam se nadala tebe susresti i što sam tjeskobno brojala 
časove kad ćeš proći i kad ću te vidjeti. 

O mili, sve bih ja to i danas ponovila, i sutra, i do vi¬ 
jek, i ne bi me zbunio ni tvoj smijeh ni prikor, ni si¬ 
jede vlasi — bijeli cvjetovi u mojoj kosi. 

Sve bih ti opet rekla što si već davno čuo, opet bih 
htjela da te ispunim sobom i da me ne zaboraviš ni¬ 
kada. 

Ne stidim se, dragi: o vječnosti sanjam, a za tebe je 
to prolaznost. 

SJETI ME SE U MOLITVI 


Čovječe, koji moliš, spomeni moje ime u svojoj mo¬ 
litvi. 

Ja sam tvoja neznana sestra, koju nikada nisi susreo 
na svom putu i možda nikada nećeš ni sresti. 

Ali ako je tvoje oko zamutila suza i dušu ti stegao grč 
patnje, onda je bol taj koji nas veže, i ja sam ti bliza. 
Možda su i tvoja usta bila katkada tako nijema kao 
što su danas moja, i samo je tvoje srce zvalo. 

Sjeti se mene, svoje neznane sestre u daljini. 

VRAĆENI DAROVI 


Čuj, vraćaju nam se kadšto darovi koje dadosmo. 
Polažu pred nas to, što drugi ne trebaju i odlaze smi¬ 
reni i brzi, jer ništa više nemaju, što ne žele. 

A mi gledamo vraćene darove, čama pada na nas i 
spremamo ih duboko u srcu. 

Tamo na njegovu dnu leži tad sve što je bilo naše, a 
sad više nije, sve što je otkinulo sa sobom .dio života 
i ne će se više sresti s ovim što je preostalo. 

Zašto nam to vratiše i što će nam to sada? 

Neko je vedro i slobodno zakoračio na široku sunčanu 
poljanu i zapjevao radosno. 

TUŽNI DANI 


Kao rana bole me dani, što se bude i mru u mojoj svi¬ 
jesti u žalosnim otkucajima prvog jutarnjeg i zadnjeg 
noćnog sata. 

Svaki dan tiho k meni prilazi i zove me da ustanem, 
jer je već vrijeme, i ja slušam, dižem se i idem. Umor 
se vuče za mnom od nesmirene tuge, što je u duši 
zaostala. 

Udara me praznina, koju ničija topla blizina ne će 
ispuniti i razum se krvavo izruguje nadi, da će odne¬ 
kud stići pozdrav, od kojega će srce u zanosu i sreći 
uzdrhtati. 

Možda je dalek put te svjetlosti koju čekam i maglu- 
štine i oblaci bore se s njom, dok moje želje izgaraju 
bolesno i samotno, i tresu me bure sve gorče i sa¬ 
blasnije. 

Tebi, koji znaš za samoću, prilazim bliže. 

Ti osjećaš kao i ja, da smo često sami, makar da su: 
drugi oko nas i da mnogoput uzalud tražimo nekog 
bliskog. 

Ti si iskusio kako boli kad zovemo, a nikoga ne može¬ 
mo dozvati, kako boli kad nam ruke ostaju prazne., 
makar koliko ih za suncem, za srećom pružamo. 





SUDBINA 


Voljeti snagu hrabrih i ponos neslomivih 
Zanositi se za širinom srca i slobodom duše 
Čeznuti za dostojanstvom čovjeka i za vedrim, po¬ 
bjedničkim njegovim likom 

Očekivati pravdu, mir i dobrotu i sanjati o ljepoti 
života 

a ipak 

Biti sputan i ponizivan od jačih i varan od lukavijih 
Vući protest srca i ne više kao krik već kao suzni grcaj 
Govoriti, a da to nitko ne čuje i 

Padati, padati bezbroj puta pod težinom i zbog postav¬ 
ljene zamke 

to je 

Sudbina, što je sagnute glave mnogi snose. 

GROBOVI BEZ NATPISA 


Ljudi obilaze grobove svojih milih, kite ih cvijetom 
i pale svijeću na njima, ali svuda gdje su pokopali 
nešto drago ne stižu. 

Toliko se grobova bez natpisa niže pokraj našega puta, 
na toliko je mjesta izdahnula ovdje radost, ondje 
nada, negdje zanos, drugdje isreća, da bi morali ići 
dugo i bez odmora, da ih nađemo. 

Kad bi se uputili da posjetimo sva ta počivališta naj¬ 
milijih nam uspomena, kad nam ne bi smetao umor i 
kad bi se još točno sjećali gdje se razbila koja ponosna 
galija naših snova ili gdje je svenuo pod zimom i 
vjetrom koji cvijet naše mladosti, kad bi stigli do 
kraja? 

Koliko se tih pustih grobova rasulo u daljini, koje tek 
naša misao obilazi u časovima sjećanja i koje tek 
drhtaj našega srca okiti! Jednom je negdje utonula 
svjetlost našim očima, drugdje je umuknula pjesma 
koju smo slušali, dalje su opržena krila naše ljubavi 
ostala ležati pregažena. Po ovim tragovima naši su 
koraci brzali ili sustajali, ove mrtve nade i čežnje 
naša je krv grijala i hranila, sa svakim dio nas samih 
nestaje. 

Bez cvijeta i svijeće stoje ovi grobovi pokraj našega 
puta, kao nijemi svjedoci prošloga. 

PJESMA GORKA 


Teško je i postaje sve teže. 

Idem, a ne znam kuda lutam, govorim, a vjetar raznosi 
riječi, prazne i suvišne. Umirem, a da umrijeti ne 
mogu. 

Uspomene radosne i gorke truju mi dušu, ja izgubili 
sebe u tebi i ko sjena tvoja tumaram za tobom. 

Ja tražim sebe i tebe, i kad mi se čini da smo blizu, 
mi smo daleko, i strepim da ti priđem i uplašena 
bježim. 

Onda tumaram mnoge noći i zovem i smijem se sebi 
i plačem nad sobom, krvava slova na papiru šaram* 
a gorka muka kaplje kap po kap. 

Pa tako teče dan za danom, svi su slični i svi me ras¬ 
pinju, nijedan mira srcu ne prostire. 

I tako živim bez smisla i bez nade: živim umirući. 

OSVETNICI 


S gnjevom osvetnika i mržnjom uvrijeđenih, vi, koji 
nam sudite, stojite nad nama. 

Svaka vaša suza, što ste je zbog nas prolili, vrijedna 
vam je grumen zlata, i svaki vaš uzdah zbog nas teži 
je od najcrnijeg našeg jada. 

Vaša optužba ori grmljavinom da je se čuje do neba, 
vaš bijes piše o sebi slova što gore divljim plamenom 
i bolovi se vaši pretvaraju u bičeve što nesmiljeno uda¬ 
raju po nama. 

Dovukli ste nas pred svoj sud da naša krivnja ne bude 
zaboravljena, smijete se, jer se ne znamo braniti i na¬ 
šom se mukom naslađujete. 

Mi bi, po vašemu, morali biti između svih malih naj¬ 
manji i između svih bijednih najbjedniji, morali bi 
kao roblje čelom prah doticati, vući krvavo srce mra¬ 
čnim putem stradanja i nikada ne bi smjeli svjetlost 
pozdraviti. 

Mi, krivci pred vama, niti ne smijemo o sebi govoriti 
i to što nas boli na vagi kojom vi mjerite pravdu ine 
važe ništa, i što smo mi pretrpjeli, tome vi cijenu poru¬ 
gom svojom obarate. 0, dobro znamo, naša je patnja 
pred vama bez vrijednosti! 

S gnjevom osvetnika i mržnjom uvrijeđenih, vi koji 
nam sudite, stojite nad nama. 

NAŠE RIJEČI 


SAMOGA 


Gdje ste riječi u časovima kad se otvara ili kad se 
lomi nebo u nama? 

Gdje ste riječi da izrazite najveću sreću i najtežu 'bol, 
što se uhvate duše čovjekove? 

Umirete u pogledu koji pjeva opojnošću ili se ukočio 
u patnji. 

Nestajete u vrtlozima radosti ili, još češće, u ponorima 
bijede iz kojih se ne možete vinuti. 


Mnogo puta, kad je netko plakao zbog nas, mi to ni¬ 
smo čuli. 

I kad nas je drugi u samoći dozivao, bili smo mu da- 
daleko. 

Vukli smo tako svoj neplaćeni dug prema drugome, 
jer smo uvijek dužnici nečijih potraživanja, koja ni¬ 
kada ne podmirujemo do kraja. 

Ali kad je samoća i k nama dolazila, spoznali smo 
kako je drugi zbog nje trpio, i tako bi rado onda po¬ 
pravili što smo skrivili. 

No i mi smo željeli blizinu nekoga, bliskog i dragog, 
a taj nije dolazio. 

0 BOLI I RADOSTI 


PRED ZIMU 


Zašto mislim da je moja radost najmanja, a bol naj¬ 
veća? 

Zašto tražim da budem ( nekom bliza kad sam i daleko? 
Sigurno je radost drugih često mala kao i moja, a 
prolazna dok je i najveća, i tuga je drugih njima 
gorka kao što bude i meni 

A ipak mislim da moj smijeh najbrže umire i da moje 
suze žive najduže. 

Drugi znaju to, što njihove oči mogu vidjeti i nose što 
puni duše njihove, a to im je već mnogo, pa katkad i 
previše. 

Da budem nekom bliza, koliko bi morala ići da tuđe 
staze stizavam i koliko bi morala govoriti, da mi glas 
bude jači od tišine što je oko mene. 

Možda to uvijek i ne treba, pa daljine ne dijele i kroz 
šutnju se dah riječi osjeća. Možda je netko nekome 
blizu, a da nikada za to nije molio. 


Dok pada kiša i vjetar se provlači kroz ogoljene kroš¬ 
nje stabala, sjeta se javlja u nama. 

Zar nismo opet prebrzo prošli mimo nečega lijepog, 
zar se nismo opet našli u hladu prije nego što se duša 
na toplini ogrijala? 

Kasna pitanja, uzaludni prikor! Jedno ljeto je nestalo. 

ZDEKKA JUŠ1Ć-SEUN1K 


Rodila se 1905. u Zagrebu, Surađivala je sa nove¬ 
lama , pjesmama u prozi i člancima u raznim književ¬ 
nim i dnevnim listovima. God, 1933, izašao je roman 
»U godini kušnje« u nakladi Matice Hrvatske, a god, 
1937. roman »Svojim putem« u izdanju Društva hr¬ 
vatskih književnica. Njezini kraci prilozi prevedeni su 
na bugarski , češki , poljski i njemački. 

U ovoj knjizi sakupljene su odabrane pjesme u 
prozi. Neke su već ranije objavljene. U rukopisu ima 
dva romana i novele. 

